《聚景园宴集》
宋代·任希夷

晚排阊阖披云雾，身蹑仙踪游禁宇。
始知天上自清凉，不信人间有炎暑。
庭前青松笙竽声，望处红蕖锦绣云。
月卿领客意缱绻，冰盘照坐光缤纷。
薰堂尽地蒲葵扇，瑶阶细展桃枝簟。
加笾新采波上菱，如珠更剥盘中芡。
老罢惭地翰墨功，臭味喜入芝兰丛。
二妙不偕阿凤至，四老但许商山同。
明当入直须随仗，夕阳未下催归桨。
重城街鼓已冬冬。举头桂魄层霄上。

作者简介：眉州眉山人，徙居邵武，字伯起，号斯庵。任伯雨曾孙。孝宗淳熙二年进士。曾从朱熹学，熹称为开济士。宁宗开禧初，为礼部尚书，奏为周敦颐、程颢、程颐赐谥。进端明殿学士、签书枢密院事兼权参知政事，寻提举临安洞霄宫。卒谥宣献。